Ego Andreas, decanus Oschariensis, notum facio presentibus et futuris quod Hugo, clericus, et Johannes, cognomento Aguillons, filii Humberti, quondam camerarii dorsens, laudaverunt, in mea presentia constituti, elemosinam quam pater eorum fecerat Deo et Sancte Marie Cistercii et fratribus ibidem Deo servientibus, videlicet de quatuordecim secturis prati. Quarum quinque sunt En Chassaigne, et quatuor in prato Boeret, et quinque En Checore. Laudaverunt etiam venditionem terre, quam fecerat pater eorumdem, hominibus nostris de Vilers, scilicet Martino Colpachols et comparticipibus suis. Hec omnia promiserunt servare, et contra omnes homines sacramento fidei prestito defendere atque garentire. In cujus rei memoriam et munimen, ad petitionem predictorum, ego presentem cartam sigilli mei munimine roboravi. Actum anno Domini Mo CCo vicesimo quarto, mense januario.